Suzuki Jimny

Ιστορία

Το πρώτο όχημα που κυκλοφόρησε ως Suzuki Jimny ήταν γνωστό με τον κωδικό Suzuki LJ10 και μπήκε στην παραγωγή τον Απρίλιο του 1970. Στη Γερμανία διατέθηκε ως Suzuki Eljot και στην Αυστραλία ως Suzuki Stockman. Τον Μάιο του 1981, ξεκίνησε η παραγωγή του διαδόχου Suzuki SJ30, που ήταν γνωστό σε κάποιες εξαγωγικές αγορές ως Suzuki SJ410. Το 1984 κυκλοφόρησε το Suzuki SJ413, με αρκετές βελτιώσεις: μεγαλύτερο κινητήρα 1.3 λίτρων και 4-κύλινδρο, 5-τάχυτο μηχανικό κιβώτιο, μπροστινά δισκόφρενα και πιο σύγχρονο σαλόνι και ταμπλό.
Το 1985, για την σεζόν του 1986, μια έκδοση του SJ413, γνωστή και ως Suzuki Samurai, άρχισε να εξάγεται στην Ελλάδα και σε πολλές άλλες αγορές διεθνώς, μεταξύ των οποίων στις ΗΠΑ και τον Καναδά. Λόγω αρνητικών κριτικών από κάποια περιοδικά στις Ηνωμένες Πολιτείες, αλλά και λόγω μιας στημένης όπως αποδείχτηκε αργότερα (το 1996) δοκιμής από το περιοδικό Consumer Reports το 1988, που το παρουσίασε ως ευάλωτο στον κίνδυνο ανατροπής, το Samurai σταμάτησε να εξάγεται στις ΗΠΑ και τον Καναδά το 1995 (αν και στα κράτη αυτά είχε πρακτικώς αντικατασταθεί ήδη από το 1989 από το λίγο μεγαλύτερο Suzuki Sidekick, γνωστό στην Ευρώπη ως Suzuki Vitara). Στην Αυστραλία εισήχθη και ένας τύπος Samurai που είχε την ίδια ανάρτηση με το Suzuki Jimny το 1997.
Το νέο Jimny αντικατέστησε το δημοφιλές Samurai στις περισσότερες αγορές το 1998, εν τούτοις ο προκάτοχός του παραμένει στην παραγωγή. Το Jimny αρχικά κατασκευάστηκε με τον ίδιο 4-κύλινδρο, 16-βάλβιδο βενζινοκινητήρα G13BB, κυβισμού 1.3 λίτρων και ηλεκτρονικής ανάφλεξης, που έφερε και ο προκάτοχος του. Ο κινητήρας αυτός αντικαταστάθηκε το 2005 από τον M13AA VVT.
Το σημερινό Suzuki Jimny έχει το ίδιο όνομα σε όλες τις αγορές που διατίθεται επίσημα.

Βασικά χαρακτηριστικά

Το πλαίσιο τύπου σκάλας (κοινώς «χτιστό») και το βοηθητικό κιβώτιο ταχυτήτων με 4wdH και 4wdL είναι στον βασικό εξοπλισμό, αντίθετα με άλλα μικρά 4×4 που δεν έχουν βοηθητικές σχέσεις και ανήκουν για αυτό αποκλειστικά και μόνο στην κατηγορία των crossover SUV.
Οι πλήμνες του Jimny εμπλέκουν με τη βοήθεια κενού αέρος (υποπίεσης) την μετάδοση κίνησης και στον μπροστινό άξονα, ενώ αυτό μπορεί να γίνει ακόμα και εν κινήσει μέχρι τα 100 χλμ./ώρα. Για να εμπλακούν οι κοντύτερες σχέσεις στο βοηθητικό κιβώτιο, είναι απαραίτητη η ακινησία του αυτοκινήτου, αλλά δεν χρειάζεται να βγει κανείς από αυτό. Μετά το 2005, τα Jimny διαθέτουν ηλεκτρικό ρελέ που εμπλέκει την τετρακίνηση και τις κοντύτερες σχέσεις.  
Το Jimny διαθέτει ικανοποιητικούς χώρους, μεγάλα πλαϊνά παράθυρα και, στην νεότερη έκδοσή του μετά το 2005, σημαντικές αναβαθμίσεις στο εσωτερικό. Και τα δύο μοντέλα, το Hard top και το Convertible, μπορούν να παραγγελθούν με 5-τάχυτο μηχανικό κιβώτιο ή με 4-τάχυτο αυτόματο κιβώτιο.

Το Jimny στην Ελλάδα

Η επίσημη ευρωπαϊκή παρουσίαση του Jimny έγινε στο Σαλόνι Αυτοκινήτου του Παρισιού τον Σεπτέμβριο του 1998, ενώ στα τέλη του έτους κυκλοφόρησε σε όλες της χώρες της Ευρώπης, μεταξύ των οποίων και στην Ελλάδα. Από το 2000, ο κλιματισμός ανήκει στον στάνταρ βασικό εξοπλισμό όλων των Jimny που εισάγονται στη χώρα μας. Μέχρι σήμερα εξακολουθεί να έχει μεγάλη εμπορική απήχηση και να βρίσκεται σταθερά στις πρώτες θέσεις των πωλήσεων στην κατηγορία των mini SUV.